**AKROBATIKUS TORNA**

A tantárgy felvételével a hallgatók megismerhetik az akrobatikus torna történetét, mozgásanyagának rendszerét, biomechanikáját, edzéselméletét, a statikus és dinamikus gyakorlatok technikáját, oktatását, a versenyprogramok és a felkészítés tervezését, a versenyzés kérdéseit, az akrobatikus torna szaknyelvét, rajzírását, versenyszabályzatát, oktatásmódszertanát és az akrobatikus tornához tartozó egyéb specifikus feladatok megoldását.

**Tantárgyfelelős:**

Dr. Kalmár Zsuzsanna tanszékvezető, egyetemi docens

**A tantárgy oktatója:**

Vincze Borbála, óraadó tanár

**Az oktatás célja:**

Az akrobatikus torna sportágban olyan általános alapműveltséggel, sajátos sportági ismeretekkel rendelkező szakemberek képzése, akik

* széles körű szakmai és általános műveltségük birtokában eredményes sportedzői tevékenység végzésére alkalmasak a kezdő szinttől a nemzetközi szintű utánpótlásnevelésig;
* hivatástudattal rendelkezve, felelősséget éreznek tanítványaik testi épségért és személyiségük fejlődésért;
* ismerik a fejlődő gyermek és a felnőtt emberi szervezet struktúráját és működésének alapvető törvényeit;
* ismerik a személyiség alakulásában és alakításában közrejátszó pszichológiai és pedagógiai folyamatok alapvető törvényszerűségeit;
* rendelkeznek olyan pszichomotoros képességekkel, készségekkel és mozgásismeretekkel, amelyek lehetővé teszik a megszerzett tudás alkotó és eredményes alkalmazását.
* ismerik a gimnasztika, torna, balett akrobatikus tornában felhasználható mozgásformáit, oktatási módszereit, és képesek azok alkalmazására az edzéstevékenység során.
* ismerik az akrobatikus torna elemek tanulásához, gyakorlásához szükséges “segítségadás” különböző módozatait, és készség szinten alkalmazzák azokat.
* képesek elemkapcsolatok, kombinációk, gyakorlatok, illetve oktatásukhoz szükséges “előkészítő” mozgásfeladatok és azok kondicionális előkészítésének tervezésére.
* ismerik az egyes korcsoportok, kategóriák követelményeit.
* ismerik az akrobatikus torna szabályait, illetve a versenyrendezéssel és lebonyolítással kapcsolatos tudnivalókat.